OBH 7235/1998.
Az állampolgári jogok országgyűlési biztosának jelentése
Ügyintéző: dr. Kovács Zsolt

Az eljárás megindulása:

Győrújbaráti lakos nyújtott be kérelmet az Országgyűlési Biztos Hivatalához, mert az önkormányzat a lakásfenntartási támogatás iránti kérelmét elutasította, de a keresete folytán azt a bíróság hatályon kívül helyezte, és az önkormányzatot új eljárás lefolytatására kötelezte, de annak az önkormányzat hat hónapja nem tett eleget.

A vizsgálat megállapításai

A panaszos lakásfenntartási támogatás iránti kérelmét az önkormányzat azért utasította el, mert a lakása alapterülete meghaladja az önkormányzat rendeletében a még támogatható legnagyobb lakásnagyságként meghatározott 40 m2 alapterületet. A határozat előtt környezettanulmányt nem végeztek.

A panaszos a keresetében kifejtette, hogy a házassága felbontása óta lakik ismét édesanyjával egy lakásban, de nem közös háztartásban, ezért az Ő lakásának alapterülete csupán 25 m2. 

Szociális ügyekben döntésre az önkormányzat a képviselőtestülete jogosult. A közelgő önkormányzati választásokra tekintettel az előző testület már nem foglalkozott a jogerős ítélet alapján az új eljárás lefolytatásával. Megkeresésemre a jegyző arról tájékoztatott, hogy az új testület Szociális Bizottsága a panaszos ügyét a soron következő ülés napirendjére tűzte.

A Szociális Bizottság 1999. február 12-i ülésén meghozta a 2271-2/1999. számú határozatát, melyben egy évre visszamenőleg havi 1000 Ft lakásfenntartási támogatást utal ki a panaszos részére.

Megállapítottam, hogy az önkormányzat az új eljárás lefolytatásának elmulasztásával a jogbiztonság alkotmányos jogával kapcsolatban visszásságot okozott, de tekintettel arra, hogy az új képviselő-testület Szociális Bizottságának határozata - utólag - rendezte a panaszos sérelmét az állampolgári jogok védelmében további intézkedést nem tartok szükségesnek, és az eljárást megszüntettem, csupán felhívom a jegyző figyelmét, hogy az önkormányzat működésének törvényességére a továbbiakban hívja fel a képviselők figyelmét.

Budapest, 1999. február 15.

Gönczöl Katalin